טור מנוקד אבן העזר ח
כֹּהֲנִים לְוִיִּם וְיִשְׂרְאֵלִים - מֻתָּרִים זֶה בָּזֶה, וְהַוָּלָד הוֹלֵךְ אַחַר הַזָּכָר. בֶּן הַכֹּהֵן, כֹּהֵן. בֶּן הַלֵּוִי, לֵוִי. בֶּן הַיִּשְׂרָאֵל, יִשְׂרָאֵל.

יִשְׂרָאֵל וַחֲלָלֵי גֵּרִים וַחֲרוּרֵי - מֻתָּרִין זֶה בָּזֶה. וְגֵר וּמְשֻׁחְרָר שֶׁנָּשָׂא לְוִיָּה אוֹ יִשְׂרְאֵלִית אוֹ חֲלָלָה - הַוָּלָד הוֹלֵךְ גַּם כֵּן אַחַר הַזָּכָר, לֹא שְׁנָא גֵּר שֶׁנָּשָׂא יִשְׂרְאֵלִית אוֹ יִשְׂרָאֵל שֶׁנָּשָׂא גִּיּוֹרֶת.

אֲבָל כָּל הַנִיסֵּת בְּאִסּוּר - הַוָּלָד הוֹלֵךְ אַחַר הַפָּגוּם, כְּמוֹ הַנּוֹלָדִים מִפְּסוּלֵי כְּהֻנָּה, כְּגוֹן אַלְמָנָה לְכֹהֵן גָּדוֹל גְּרוּשָׁה וַחֲלוּצָה לְכֹהֵן הֶדְיוֹט, הַוָּלָד פָּגוּם לַכְּהֻנָּה.

וְיִשְׂרָאֵל שֶׁנָּשָׂא מַמְזֶרֶת אוֹ מַמְזֵר שֶׁנָּשָׂא יִשְׂרְאֵלִית - הַוָּלָד מַמְזֵר.

וָלָד שִׁפְחָה וְנָכְרִית - וְּלָדָן כְּמוֹתָן, לֹא שְׁנָא נִתְעַבְּרוּ מִכָּשֵׁר אוֹ מִפָּסוּל.

וְדִין הַכְּתֻבָּה בְּאֶחָד מֵאֵלּוּ שֶׁעָבְרוּ וְנִשְׂאוּ לַפְּסוּלִים - יִתְבָּאֵר לְקַמָּן בְּדִין הַיּוֹצְאוֹת בְּלֹא כְּתוּבָה בְּעֶזְרַת הַשֵּׁם